Newsgroup: it.politica.pds
Titolo: Cusa l'è la Padania

          Cusa l'è la Padania
  Versiun per la stampa Spedis l'articul a'n amis
Autur: Davide Siviero
Test in lengua ligure.
Segondo a stragrande maggioransa di studiosi, drento a-o territöio onde se
parla e lengue vegnùe da-o latin, che se ghe dixe "Romania", o confin
lenguìstico ciù importante e netto, ch'o precede donca ògni ätra distinsion
tra 'na lengua e l'ältra, o l'è a coscì-ciammâ linia Spezza-Rèmne (che in
realtæ a l'ha e doe estremitæ unna à Massa e l'ätra approscimativamente à
meitæ da còsta marchigiann-a), ch'a ô spartisce inte doe parte: unna, quella
occidentale, a va da-o Portogallo à l'Italia settentrionale e à l'Istria,
l'ätra, quella orientale, a comprende grosso mòddo l'Italia propiamente
peninsolare, a Sicilia, a Còrsega, a Romanìa e a Moldavia. A Sardegna, pe-e
seu caratterìstiche particolæ, a constituisce unn'àrea à parte. L'importansa
de sto confin a l'implica naturalmente l'imposcibilitæ che e parlæ presente
da 'na parte de sta linia chì séggian incluse into mæximo scistema
lenguìstico* de de ätre che se treuvan da l'ätra parte.
A Romania.
Do 1969, Heinrich Lausberg, conscideròu comme un di ciù grændi linguisti do
XXo sécolo, inta seu òpia Romanische Sprachwissenschaft, classificando e
lengue neolatinn-e segondo un schema ch'o l'è restòu quello ciù açettòu da-i
linguisti, o contava drento a-a Romania orientale doe lengue vive: l'italian
çentro-meridionale, articolòu inte diverse varietæ locale da-o toscan a-o
sicilian, e o romeno, mentre o n'individuava eutto inta Romania occidentale:
o franseise, o francoproensâ, l'occitan, o castilian, o catalan, o
portogheise, o reto-romanzo, co-e seu variante friolann-a, ladinn-a çentrale
e romancia, e quello ch'o ghe diva, in mancansa de 'n tèrmine ciù
inequivocàbile, "italian settentrionale", lengua constituïa da-e variante
locale emiliann-a, istriann-a, lìgure, lombarda, piemonteise, romagnòlla e
véneta, parlæ à Mónego e da-i confin do Prinçipato à quei da repùbbrica
italiann-a, in Liguia, Piemonte, Texin, Lombardìa, Emilia-Romagna,
Lunixann-a, inta Romagna Toscann-a e inte di ätri comun da region
amministrativa toscann-a vixin a-i confin regionali settentrionali, à San
Marin, inte Marche settentrionale, in Véneto, Trentin, into Canton Grixon
meridionale, into Frioli-Veneçia Giolia meridionale e inte l'Istria ch'a
l'apparten a-e repùbbriche de Slovenia e de Croaçia, in ciù che inte çerte
colònie lenguìstiche feua de sto territöio chì (de enclaves in Dalmaçia,
Còrsega etc.). Di linguisti comme Angelo Monteverdi aveivan zà identificòu
l'individualitæ de sta lengua chì, ch'a tegnià longo tempo a denominaçion,
de "erto italian" (in italian "alto italiano", comme inte A. Monteverdi,
Manuale di Avviamento agli Studi di Linguistica, Milan 1952) ò "italian
settentrionale", à tutte e mainëe inta consciensa ch'a no fa miga parte do
scistema lenguìstico do toscan, ch'o l'è l'italian standard.
Inti anni 70 a seçion de Lombardìa, Canton Texin e Grixon lombardo de
l'AIDLCM (Assoçiaçion Internaçionale pe-a Defeisa de Lengue e de Cultùe
Menassæ) a comensa à parlâ de comunitæ lenguìstica "padann-a" ò
"gallitàlica", deuviando 'na pòula un pò ambigua, ma meno che "italian
settentrionale", coniâ do 1853 da Benardin Biondelli, e riferìndose pe òua
solo che a-e popolaçioin d'idiòma emilian, lìgure, lombardo, piemonteise e
romagnòllo, e do 1982 o glottòlogo Geoffrey Hull de l'Universcitæ Macarthur
de Sidney Òvest o scrivià 'na tesi, intitolâ The Linguistic Unity of
Northern Italy and Rhaetia, in sciâ lengua ciammâ "Padanian" -e o gh'unià
tra l'ätro o friolan, o laddddin parlòu into Trentin-Sudtiròlo e inte
l'estremo Véneto settentrionale, e o romancio do Canton Grixon "in
màrgine"-, dìndoghe "Padania" a-a tæra ond'a l'è parlâ, utilizzando di
tèrmini evidentemente sensa nisciun scignificato polìtico. L'illustre
linguista australian o l'ha elaboròu tra l'ätro 'na grafìa unificâ adattâ à
tutte e parlæ padann-e.
O padan, tra l'ätro, o g'ha 'na ricca lettiatùa ch'a fà i seu primmi fruti
con de òpie comme o ritmo belumat do 1193 e i Sermon Subalpin, sempre
probabilmente do XII° sécolo, e quelle di grændi poeti do XIII° sécolo,
comme o lombardo Bonvesin dra Riva e o Lucheto, conosciùo comme "anònimo
zeneise" ascì, e o g'ha anche o seu premio Nobel pe-a lettiatùa, conferïo do
1997 à Dario Fo, autô da comedia, scrïta inte 'na mescciùa de diversci
idiòmi da Padania, fæta imitando un pò a koiné padann-a medievale, Johan
Padan a la Descoverta de le Americhe.
Dàvide Sivèro
*Ch'a l'è 'na lengua, con tutte e seu variante locale. P.ex. 'na variante
locale do franseise a l'è o normanno, ch'o l'è 'na parte da lengua franseise
esattamente comme a variante franseise standard de l'Île de France, ch'a l'è
quella mostrâ inte scheue. A-a mæxima mainëa l'idiòma do Lancashire o l'è
'na variante da lengua ingleise comme a variante standard da Received
Pronunciation. Un scinònimo de "variante locale" de 'na lengua o l'è
"dialetto", ma sto tèrmine chì, ben ben de vòtte, o ven deuviòu co-o
scignificato de "lengua no offiçiâ", coscì che çertidun ghe dìxan "o
dialetto do Lancashire", ch'o l'è 'na variante de l'ingleise, ma anche "o
dialetto galleise", quande o galleise o l'è 'na lengua bella e bonn-a ch'a
no l'è 'na variante de nisciunn'ätra lengua. Davide Sivero
 
 
--------------------------------
Inviato via 
http://arianna.libero.it/usenet/

